b'\n_START_ARTICLE_\nJustas Dvarionas\n_START_PARAGRAPH_\nJustas Dvarionas (g. 1967 m. bir\xc5\xbeelio 25 d. Klaip\xc4\x97doje, gyvena Vilniuje) \xe2\x80\x93 pianistas, visuomen\xc4\x97s veik\xc4\x97jas.\n_START_SECTION_\nSvarbiausi biografijos etapai\n_START_PARAGRAPH_\nGarsaus XX a. lietuvi\xc5\xb3 kompozitoriaus Balio Dvariono an\xc5\xabkas Justas Dvarionas gim\xc4\x97 Klaip\xc4\x97doje 1967 m. Nuo dvej\xc5\xb3 met\xc5\xb3 muzikos namuose Just\xc4\x85 mok\xc4\x97 jo senel\xc4\x97, \xc5\xbeinoma pianist\xc4\x97 ir fortepijono profesor\xc4\x97 Aldona Smilgait\xc4\x97-Dvarionien\xc4\x97._NEWLINE_Vienuolikos met\xc5\xb3 Justas pasirod\xc4\x97 es\xc4\x85s \xc4\xafgud\xc4\x99s atlik\xc4\x97jas su savitu muzikiniu identitetu, kai 1978 metais s\xc4\x97kmingai atstovavo savo \xc5\xa1aliai tarptautiniame pianist\xc5\xb3 konkurse "Virtuosi per Musica di Pianoforte" \xc4\x8cekoslovakijoje. I\xc5\xa1 \xc5\xa1io renginio jis gr\xc4\xaf\xc5\xbeo laureatu._NEWLINE_Baig\xc4\x99s M. K. \xc4\x8ciurlionio meno mokykl\xc4\x85 (mokytojo Aleksandro Jurgelionio klas\xc4\x97je) Justas Dvarionas t\xc4\x99s\xc4\x97 studijas Maskvos P. \xc4\x8caikovskio vardo konservatorijoje pas profesorius Lev Vlassenko ir Michail Pletniov, kurias jis baig\xc4\x97 auk\xc5\xa1\xc4\x8diausiu \xc4\xafvertinimu._NEWLINE_Justas Dvarionas 1992 m. laim\xc4\x97jo pianist\xc5\xb3 konkurs\xc4\x85 "Viotti" Italijoje. Jis taip pat buvo pa\xc5\xbeym\xc4\x97tas tarptautiniame pianist\xc5\xb3 konkurse Porto (Portugalijoje) ir M. K. \xc4\x8ciurlionio konkurse Lietuvoje, po kurio \xc5\xbeiuri pirmininkas Daniel Pollack vertino: \xe2\x80\x9eJustas Dvarionas i\xc5\xa1 Lietuvos man paliko vien\xc4\x85 did\xc5\xbeiausi\xc5\xb3 \xc4\xafsp\xc5\xabd\xc5\xbei\xc5\xb3. Dvariono grojimas labai individualus\xe2\x80\x9c._NEWLINE_Justas daug d\xc4\x97mesio skyr\xc4\x97 savo profesini\xc5\xb3 \xc4\xafg\xc5\xabd\xc5\xbei\xc5\xb3 tobulinimui daugelyje tarptautini\xc5\xb3 seminar\xc5\xb3 ir meisterklasi\xc5\xb3, kur jis mok\xc4\x97si pas prof. Vladimir Feltsman, prof. Vladimir Ashkenazy, prof. Lev Natochenny, prof. Dmitry Bashkirov, prof. Lazar Berman, prof. Peter Eicher, prof. Igor Lazko, prof. Irina Edelstein, prof. Genrietta Mirvis ir prof. Bernard Ringeisen._NEWLINE_V\xc4\x97liau Justas Dvarionas kelissyk s\xc4\x97kmingai koncertavo Pu\xc4\x8dinio teatre Merane (Italijoje), kur vietos muzikos kritik\xc5\xb3 buvo \xc4\xafvertintas kaip i\xc5\xa1skirtinis talentas. Justas taip pat ne kart\xc4\x85 dalyvavo muzikos festivalyje "Meranofest" (laim\xc4\x97jo "Solinio re\xc4\x8ditalio premij\xc4\x85"). Kartu su \xc4\xafvairiais orkestrais ir solo jis yra koncertav\xc4\x99s Bulgarijoje, Kanadoje, Vokietijoje, Did\xc5\xbeiojoje Britanijoje, Rusijoje, Jungtin\xc4\x97se Amerikos Valstijose, Japonijoje, \xc4\x8cekijoje, \xc5\xa0vedijoje, Norvegijoje, Peru, Austrijoje ir t. t._NEWLINE_Justas koncertuoja visoje Lietuvoje, aktyviai veikia \xc5\xa1alies kult\xc5\xabriniame ir muzikiniame gyvenime \xe2\x80\x93 dalyvauja respublikini\xc5\xb3 ir tarptautini\xc5\xb3 konkurs\xc5\xb3 \xc5\xbeiuri, d\xc4\x97sto, daro \xc4\xafra\xc5\xa1us nacionaliniame radijuje bei televizijoje._NEWLINE_B. Dvariono , Franz Liszt  (Vokietija), Nikola\xc3\xaf Rubinstein  (Pranc\xc5\xabzija), Gina Bahauer  (JAV), Pyiabhand Sanitwongse  (Tailandas), Aarhus (Danija) ir kit\xc5\xb3 tarptautini\xc5\xb3 pianist\xc5\xb3 konkurs\xc5\xb3 \xc5\xbeiuri narys._NEWLINE_Vadovavo tarptautiniams meistri\xc5\xa1kumo kursams Vokietijoje, Norvegijoje, Lenkijoje, Lietuvoje._NEWLINE_Justas Dvarionas aktyviai dalyvauja ir tarptautini\xc5\xb3 muzikini\xc5\xb3 organizacij\xc5\xb3 veikloje \xe2\x80\x93 EMCY (European Music Competitions for Youth \xe2\x80\x93 Europos Jaunimo Muzikos Konkurs\xc5\xb3 Asociacijos) viceprezidentas.'